1. pielikums   
Ministru kabineta

2018. gada ,,\_\_\_,, \_\_\_\_,, noteikumiem Nr.\_\_

**Skaistumkopšanas pakalpojumu aprīkojuma un darba piederumu iedalījums atbilstoši iespējamam inficēšanās riskam**

|  |  |  |  |
| --- | --- | --- | --- |
| **Klasifikācija** | **Tīrīšana**1 | **Dezinfekcija**2 | **Sterilizācija**6 |
| **Zems inficēšanās risks** | | | |
| Tieši nesaskaras ar klienta ādu vai saskaras tikai ar veselu (nebojātu) ādu | Mazgāt siltā ūdenī ar mazgāšanas līdzekli, noskalot tekošā ūdenī. Nosusināt | Dezinficēt ar zema līmeņa dezinfekcijas3 līdzekli, ja nepieciešams | — |
| Paredzēts kontaktam tikai ar veselu (nebojātu) ādu, bet ir iespēja nejaušam kontaktam ar bojātu ādu vai iedarbībai no asins vai ķermeņa šķidrumu izšļakstīšanās | Mazgāt siltā ūdenī ar mazgāšanas līdzekli, noskalot tekošā ūdenī. Nosusināt | Dezinficēt ar vidēja līmeņa dezinfekcijas4 līdzekli | — |
| **Vidējs inficēšanās risks** | | | |
| Saskaras ar bojātu ādu, gļotādu un asinīm, bet necaurdur to | Mazgāt siltā ūdenī ar mazgāšanas līdzekli, noskalot tekošā ūdenī. Nosusināt | Dezinficēt ar augsta līmeņa dezinfekcijas5 līdzekli | Ja nepieciešams7 |
| **Augsts inficēšanās risks** | | | |
| Caurdur ādu, iekļūst sterilos audos vai pirms ieejas saskaras ar citu sterilu instrumentu | Mazgāt siltā ūdenī ar mazgāšanas līdzekli, noskalot tekošā ūdenī. Nosusināt | Dezinficēt ar vidēja vai augsta līmeņa dezinfekcijas līdzekli | Autoklavēšana8 |

Piezīmes.

*1 - Ja daudzreizējās lietošanas darba piederumu saskaņā ar tā lietošanas instrukciju nedrīkst mazgāt, tīrīšanā papildus var izmantot ultraskaņas tīrītāju.*

*2 - Dezinfekciju veic šim nolūkam paredzētā marķētā traukā (ja darba piederumu var mērcēt vai apstrādāt ar dezinfekcijas līdzekli, kas ir pieejams izsmidzināmā veidā). Ja darba piederumu saskaņā ar tā lietošanas instrukciju nedrīkst mērcēt, t.sk. iekārtu daļas un virsmas, izmanto izsmidzināma veida dezinfekcijas līdzekli, dezinfekcijas salvetes vai noslauka ar 70% spirta šķīdumā samitrinātu drānu. Dezinfekciju veic saskaņā ar dezinfekcijas līdzekļa lietošanas instrukciju – nodrošina atbilstošu koncentrāciju un ievēro tā ekspozīcijas (iedarbības) laiku.**Dezinfekcijas līdzeklim jāpārklāj visa darba piederuma virsma. Dezinfekciju neveic ultraskaņas tīrītājs un ultravioletā starojuma (UV) iekārtas.*

*Ultraskaņas iekārtas var izmantot dezinfekcijas procesā, ja ir nodrošināti darba piederumu pirms-dezinfekcijas apstrādes etapi saskaņā ar šo pielikumu (tīrīšana- mazgāšana, skalošana, nosusināšana) un tiek lietota atsevišķa ultraskaņas iekārtas tvertne sagatavotajam dezinfekcijas līdzekļa šķīdumam, nodrošinot arī pārējos dezinfekcijas procesa etapus (atbilstoša šķīduma koncentrācija, virsmu pārklāšana, ekspozīcijas laiks u.c.).*

*3 - Zema līmeņa dezinfekcija – baktēriju (piemēram, S.aureus, P.aeruginosa), daļu no sēnīšu (piemēram, Aspergillus, Candida) un apvalkoto vīrusu (piemēram, cilvēka imūndeficīta (HIV), herpes, B un C hepatīta) iznīcināšana, ievērojot dezinfekcijas līdzekļa lietošanas instrukcijā noteikto ekspozīcijas laiku.*

*4 - Vidēja līmeņa dezinfekcija – baktēriju, apvalkoto un dažu neapvalkoto vīrusu, mikobaktēriju un sēnīšu iznīcināšana, izņemot baktēriju sporu iznīcināšanu, ievērojot dezinfekcijas līdzekļa lietošanas instrukcijā noteikto ekspozīcijas laiku.*

*5 - Augsta līmeņa dezinfekcija – baktēriju, apvalkoto un neapvalkoto vīrusu (piemēram, polio, koksaki), mikobaktēriju, sēnīšu un daļu baktēriju sporu iznīcināšana, ievērojot dezinfekcijas līdzekļa lietošanas instrukcijā noteikto ekspozīcijas laiku.*

*6 - Sterilizācija ir mikroorganismu un to sporu iznīcināšana ar metodēm, kurām ir pierādīta spēja iznīcināt mikroorganismus un to sporas, ievērojot noteikto ekspozīcijas laiku (garantētais sterilitātes līmenis jeb izdzīvojuša, vairoties spējīga mikroorganisma iespējama atrašanās uz darba piederuma virsmas pēc sterilizācijas procesa ir 10-6 GSL).* *Sterilizācijas procesu nenodrošina: UV iekārtas, ultraskaņas tīrītājs, stikla/ kvarca-pērlīšu sterilizators, vārīšana, mikroviļņu krāsnis, spiediena katli.*

*7 - Veic sterilizāciju t.sk. ar karstā gaisa sterilizācijas iekārtām, ja pakalpojuma sniedzējs vēlas nodrošināt papildus drošību.*

*8 - Karstā gaisa sterilizācijas iekārtas izmanto tikai tādu darba piederumu apstrādei, kuri netiks pielietoti invazīvās manipulācijās sniedzot augsta riska pakalpojumu.*

Veselības ministre Anda Čakša

Iesniedzējs: Veselības ministre Anda Čakša

Vīza: Valsts sekretārs Aivars Lapiņš